Cavani undertegnet PSG-kontrakten
Den franske storklubben presenterte sin siste storsignering på sitt nettsted, der den opplyser at uruguayaneren vil få trøye nummer 9. Cavani ble toppscorer i Serie A for Napoli sist sesong. Han har vært ønsket av flere europeiske storklubber før han til slutt valgte å bli lagkamerat med stjerner som Zlatan Ibrahimovic og Thiago Silva. - Kjøpet av Edinson Cavani er nok et bevis på klubbens evne til å hente de beste spillerne i verden. Spilleren ble tiltrukket av klubbens sportslige satsing og er henrykt over å slutte seg til vårt ambisiøse lag. Vi er spesielt glade over å kunne presentere en så ettertraktet spiller med enormt talent til våre supportere, uttalte PSG-president Nasser Al-Khelaifi. Ifølge kilder nær klubben, betaler PSG 506 millioner kroner (64 mill. euro) for å sikre seg Cavani.
Tirsdag ettermiddag undertegnet stjernespissen Edinson Cavani kontrakten som gjør ham til Paris Saint-Germain-spiller de neste fem årene.